ໃນວັນທີ 17 ມັງກອນ 2020, ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດ ວິສາມັນ ຜູ້ມີອໍານາດເຕັມ ແຫ່ງ ສປປ ລາວ ພ້ອມຄະນະ ໄດ້ໄປອວຍພອນປີໃໝ່ ຄະນະນຳ ຄະນະພົວພັນຕ່າງປະເທດສູນກາງພັກຄອມມູນິດຫວຽດນາມເນື່ອງໃນໂອກາດປີໃໝ່ຫວຽດນາມ, ໃນໂອກາດດັ່ງກ່າວ ທ່ານ ແສງເພັດ ຮຸ່ງບຸນຍວງ ມີຄຳອວຍພອນອັນປະເສີດມາຍັງຄະນະນຳ ແລະ ພະນັກງານຄະນະພົວພັນຕ່າງປະເທດສູນກາງພັກໄດ້ຕາງໜ້າພັກ – ລັດຝາກຄຳອວຍພອນຜ່ານຄະນະນຳ ຄະນະພົວພັນຕ່າງປະເທດສູນກາງພັກຄອມມູນິດຫວຽດນາມ ໄປຍັງການນຳຂັ້ນສູງພັກລັດຫວຽດນາມ ເນື່ອງໃນໂອກາດປີໃໝ່ ຈົ່ງມີສຸຂະພາບແຂງແຮງ ແລະ ປະສົບຜົນສຳເລັດອັນຍິ່ງໃຫຍ່ທີ່ພັກ, ລັດປະຊາຊົນມອບໝາຍໃຫ້, ພ້ອມທັງກ່າວຕື່ມວ່າ: ໃນປີ 2019 ຜ່ານມາຫວຽດນາມຍາດໄດ້ຜົນສຳເລັດອັນຍິ່ງໃຫຍ່ຮອບດ້ານ ແລະ ເລີກເຊີ່ງ ສສ.ຫວຽດນາມ ສືບຕໍ່ມີສະຖຽນລະພາບທາງດ້ານການເມືອງຢ່າງໜັກແໜ້ນ, ສັງຄົມມີຄວາມສະຫງົບ, ເສດຖະກິດມີການຂະຫຍາຍຕົວຢ່າງຕໍ່ເນື່ອງ,ຊີວິດການເປັນຢູ່ຂອງປະຊາຊົນ ໄດ້ຮັບການປັບປຸງດີຂຶ້ນເປັນກ້າວໆບົດບາດ ແລະ ອິດທິພົນຂອງສສ.ຫວຽດນາມ ໄດ້ເຊີດຊູສູງເດັ່ນຂຶ້ນໃນເວທີພາກພື້ນ ແລະ ສາກົນ.
ທ່ານ ຫງວຽນຮູຍດັງ ຮອງຫົວໜ້າຄະນະພົວພັນຕ່າງປະເທດສູນກາງພັກ ໄດ້ສະແດງຄວາມຂອບໃຈຕໍ່ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດ ວິສາມັນ ຜູ້ມີອໍານາດເຕັມ ແຫ່ງ ສປປ ລາວ ທີ່ມາອວຍພອນ, ທັງຕີລາຄາສູງຜົນສຳເລັດຂອງຫວຽດນາມໃນປີຜ່ານມາ. ສະເພາະປີ 2020 ນີ້ຫວຽດນາມຈະມີຫຼາຍເຫດການສຳຄັນ: ວັນເກີດປະທານໂຮ່ຈີ່ມິນຄົບຮອບ 130 ປີ , ວັນສ້າງຕັ້ງພັກຄອມມູນິດຫວຽດນາມຄົບຮອບ 90 ປີ, ວັນສ້າງຕັ້ງສສ.ຫວຽດນາມຄົບຮອບ 75 ປີ ; ສຳລັບວຽກງານຕ່າງປະເທດກໍ່ຈະໄດ້ເປັນປະທານອາຊຽນ, ປະທານ AIPA 41(ໄອປາ) ໃນການເປັນສະມາຊິກບໍ່ຖາວອນຂອງສະພາຄວາມໝັ້ນຄົງຂອງສະຫະປະຊາຊາດ. ນອກນັ້ນກໍ່ແມ່ນການກະກຽມໃຫ້ແກ່ກອງປະຊຸມໃຫຍ່ຄັ້ງທີ່ 13 ຂອງພັກ. ດັ່ງນັ້ນຈຶ່ງມີຄວາມຫວັງວ່າ ສອງຝ່າຍພວກເຮົາຄວນຈະສືບຕໍ່ມູນເຊື້ອການພົວພັນຮ່ວມມືຢ່າງແໜ້ນແຟ້ນເພື່ອພ້ອມກັນປະຕິບັດໃຫ້ສຳເລັດໃນທຸກວຽກງານພິເສດແມ່ນການປະຕິບັດຂໍ້ຕົກລົງຂອງການຳຂັ້ນສູງຂອງສອງປະເທດໃຫ້ມີປະສິດທິຜົນສູງ.
ໃນວັນດຽວກັນ, ທີ່ກະຊວງການຕ່າງປະເທດ ຫວຽດນາມ, ທ່ານ ແສງເພັດ ຮຸ່ງບຸນຍວງ ເອກອັກຄະລັດ ຖະທູດ ວິສາມັນ ຜູ້ມີອໍານາດເຕັມ ແຫ່ງ ສປປ ລາວ ປະຈໍາ ສສ. ຫວຽດນາມ ພ້ອມດ້ວຍຄະນະນຳ ກໍ່ໄດ້ໄປອວຍພອນປີ ໃໝ່ ຄະນະນຳກະຊວງການຕ່າງປະເທດ.
ໂອກາດນີ້, ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດ ວິສາມັນ ຜູ້ມີອໍານາດເຕັມ ແຫ່ງ ສປປ ລາວ ປະຈໍາ ສສ. ຫວຽດນາມ, ໄດ້ຕີລາຄາສູງຕໍ່ ການຂະຫຍາຍຕົວທາງດ້ານເສດຖະກິດຂອງຫວຽດນາມໃນໄລຍະຜ່ານມາ, ເນື່ອງໃນໂອກາດບູນປີໃໝ່ຫວຽດນາມ(ເຕັດຫວຽດນາມ) ປີນີ້ເຊີ່ງເປັນປີທີ່ມີຄວາມໝາຍອັນສຳຄັນທາງປະຫວັດສາດ ຫວຽດນາມເປັນປະທານອາຊຽນ ເປັນສະມາຊິກບໍ່ຖາວອນສະພາຄວາມໝັ້້ນຄົງ ແຫ່ງສະຫະປະຊາດ ສະຖານທູດ ກໍ່ຄື ສປປ ລາວ ຂໍສະແດງຄວາມຊົມເຊີຍ ແລະ ຫວັງຢ່າງຍີ່ງວ່າ ສສ ຫວຽດນາມ ຈະປະສົບຜົນສຳເລັດຢ່າງຈົບງາມ.
ຕາງໜ້າພັກ – ລັດ, ເນື່ອງໃນໂອກາດປີໃໝ່ຫວຽດນາມ ຂໍອວຍພອນໃຫ້ການນຳພັກລັດກໍ່ຄືກະຊວງການຕ່າງປະເທດ ພ້ອມພະນັກງານທຸກຖ້ວນໜ້າ ຈົ່ງມີສຸຂະພາບເຂັ້ມແຂງ ສືບຕໍ່ພາລະກິດອັນສູງສົງຂອງຕົນ ແລະ ປະສົບຜົນສຳເລັດອັນຍິ່ງໃຫຍ່ທີ່ພັກ ແລະ ລັດຖະບານໄດ້ມອບໝາຍໃຫ້, ອວຍພອນໃຫ້ສາຍພົວພັນທີ່ຍິ່ງໃຫຍ່ຄວາມສາມັກຄີພິເສດ ແລະ ການຮ່ວມມືຮອບດ້ານລະຫວ່າງສອງພັກ, ສອງລັດ ແລະ ປະຊາຊົນສອງຊາດລາວ – ຫວຽດນາມໃຫ້ນັບມື້ແຕກດອກອອກຜົນຈະເລີນຫງອກງາມຂື້ນເລື້ອຍໆ.
ທ່ານ ຫງວຽນມິງວູ່ ຮອງລັດຖະມົນຕີກະຊວງການຕ່າງປະເທດ ໄດ້ສະແດງຄວາມຂອບອົກຂອບໃຈມາຍັງ ທ່ານ ແສງເພັດ ຮຸ່ງບຸນຍວງ ເອກອັກຄະລັດຖະທູດ ວິສາມັນ ຜູ້ມີອໍານາດເຕັມ ແຫ່ງ ສປປ ລາວ ແລະ ການນຳສະຖານທູດໄດ້ມາອວຍພອນ ເນື່ອງໃນໂອກາດປີໃໝ່ຫວຽດນາມ ທ່ານຍັງໄດ້ເນັ້ນຕື່ມວ່າ ປີ 2020 ຫວຽດນາມ ຈະມີຫຼາຍເຫດການທີ່ສຳຄັນທີ່ສອງຝ່າຍຈະຕ້ອງໄດ້ປະສານສົມທົບກັນຢ່າງແໜ້ນແຟ້ນເພື່ອກະກຽມໃຫ້ແກ່ການນຳຂັ້ນສູງມາເຄື່ອນໄຫວຢູ່ຫວຽດນາມໃນໄລຍະຫວຽດນາມເປັນປະທານ ອາຊຽນ ແລະ ເປັນ ສະມາຊິກບໍ່ຖາວອນຂອງສະພາຄວາມໝັ້ນຄົງ ຂອງສະຫະປະຊາຊາດປີ 2020-2021.
(ພາບຂ່າວ : ໂອລຳ ຈັນທະວິໄລ)